2011 воын Коми Республикаын кутіс уджавны челядьöс 11 выль видзанін

Та йылысь висьталіс Коми Республикаса Юралысь Вячеслав Гайзер Сыктывкарын челядьöс 51 №-а видзанін восьтігöн.

«Воркутаын, Печораын, Усинскын, Интаын да Вуктылын челядьöс видзанінъясын местаясыс тырмöны нин. Матысса кадö тайö мытшöдсö лоö решитöма Сосногорскын. Сыктывкарын – таво тайö челядьöс мöд видзанін. Тöда, мый татшöм öдöн некымын во мысти ми тупкам тайö юалöмсö став республика пасьта», – пасйис В.Гайзер.

Сідзжö республикаса Юралысь видзöдліс «Надежда» дзескöдöм позянлуна тыр арлыдтöмъясöс реабилитируйтан юкöн, коді сідзжö кутас уджавны выльмöдöм зданиеын. Сійöс выльмöдöм кузя дзоньтасян уджъяссö заводитісны нин нуöдны 2009 вося вöльгым тöлысь 25 лунсянь. Реабилитируйтан юкöнын лöсьöдöмаöсь условиеяс, медым сетны квалифицируйтöм социальнöй, социально-психологическöй да психолого-педагогическöй отсöг абу тырвыйö мывкыда да вын-эбöсын дзескöдöм позянлуна челядьлы да налöн бать-мамлы.

\*\*\* «Надежда» шöринын лöсьöдöмаöсь социально-бытöвöй адаптация, массаж, музыкальнöй удж, быдöнкöд торъя да группаöн уджалан кабинетъяс, ворсан да сенсорнöй комнатаяс, логопед кабинет да мортöс ёнмöдан кабинет.

Челядьöс видзанін юкöнын восьтöма 3 группа. Челядьöс видзанін примитас 2 арöссянь 4 арöсöдз 60 кагаöс. Челядьöс видзанінын найöс быдтöм, сöвмöдöм вылö да налысь дзоньвидзалунсö ёнмöдöм вылö лöсьöдöмаöсь бур условиеяс: эмöсь музыкальнöй да физкультурнöй залъяс, медицина блок, торъя узьланінъяс. Челядьöс тырвыйö вердöм вылö эм пищеблок, кодöс оборудуйтöма технология боксянь öнія оборудованиеöн.